"Zwino ngoho a vha sokou ntswela-vho nda ḓivha mvelele dza iyi yanga mulamu wanga Ndi nga si vhuye nda vuwa ndo zwi munyu kha muthu na muthihi, ngoho nga khaladzi nga Munyadziwa wa mme anga a re mavuni. Naho arali zwi songo nnakela kha vha sokou nnduma nḓevhe nandi. U rwa mulenzhe nga fhasi ndi ha muthu. Ndi khou tou humbela nga zwanḓa zwivhili. Lu ḓo vha lwa u thoma na u fhedzisela. Huufha ndi na zwikolomo zwi si gathi-vho madangani. Ndi amba uri tholana nthihi i nga ḓivha yavho. Zwi kha vhone, mulamu.? Heyi yo vha i nnḓu yawe, hayani hawe, muḓini wawe, shangoni ḽa hawe. Mpho o ri u vhona mboni iyi, a nga o dzhenwa nga madimoni. Muthu uyo o vha e si muṅwe arali e si Mashudu. Mashudu a tshi vhona vhaṋe vha haya vho vhuya, a mbo ḓi vukuluku, nga fasiṱere levhu, ha bebwa tsho poswaho. Phophi na ene a tshi vhona uri zwo vhifha tshoṱhe zwino, a mbo ḓi ḽela muri gwalani. Ene fhedzi o ponyoka mpunḓu muthihi wo mu dzula kha khundu. A shavha o livha hayani ha vhabebi vhawe.